উসমানীয় অন্তবর্তীকাল
উসমানীয় অন্তবর্তীকাল বা উসমানীয় গৃহযুদ্ধ বা ফিতরাতে দেভরি (২০ জুলাই ১৪০২-৫ জুলাই ১৪১৩; তুর্কি: Fetret Devri 'অন্তবর্তী সময়কাল') ২০শে জুলাই ১৪০২ খ্রিস্টাব্দে আঙ্কারার যুদ্ধে পিতা সুলতান বায়েজিদ প্রথমের পরাজয়ের পর তার পুত্রদের মধ্যে চলমান একটি গৃহযুদ্ধ ছিল। মুহাম্মাদ প্রথমকে তৈমুর সুলতান হিসেবে নিশ্চিত করেছিলেন। কিন্তু তার ভাই ইসা চেলেবি, মুসা চেলেবি, সুলাইমান চেলেবি এবং পরে মুস্তাফা চেলেবি তার কর্তৃত্বকে স্বীকৃতি দিতে অস্বীকার করেছিলেন, প্রত্যেকেই নিজের জন্য সিংহাসন দাবি করেছিলেন। আর এই দাবির ফলাফল ছিল গৃহযুদ্ধ। গৃহযুদ্ধটি ১৪১৩ সালের ৫ জুলাইয়ে সংঘটিত চামুরলুর যুদ্ধ পর্যন্ত স্থায়ী হয়েছিল। এই যুদ্ধে মুহাম্মাদ প্রথম বা মুহাম্মাদ চেলেবি বিজয়ী হন এবং নিজের ক্ষমতাকে একক ও সুসংহত করেন। অন্তবর্তীকালটি এগারো বছরেরও কম সময় পর্যন্ত স্থায়ী হয়েছিল।